[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Jó reggelt kívánok! Tisztelt Képviselőtársaim! Nagy szeretettel köszöntöm valamennyiüket ezen a melegnek ígérkező mai napon. Az Országgyűlés nyári rendkívüli ülését megnyitom. Tájékoztatom önöket, hogy az ülés vezetésében Hiszékeny Dezső és Szűcs Lajos jegyző urak lesznek a segítségemre. Köszöntöm valamennyi kedves vendégünket és mindazokat is, akik figyelemmel kísérik mai ülésünket. Napirend előtti felszólalások következnek. Napirend előtti felszólalásra jelentkezett az LMP képviselőcsoportjából Sallai R. Benedek képviselő úr: „Fanyűvő kormány” címmel. Parancsoljon, képviselő úr, öné a szó.
Köszönöm a szót, elnök úr. Tisztelt Országgyűlés! Tisztelt jelen lévő Országgyűlési Képviselők! A mai nap folyamán az Országgyűlés ülése foglalkozhatna csak azzal a kérdéssel, ami próbára tehetné azt, hogy a Fidesz-KDNP hogyan is viszonyul a teremtett világ értékeihez, a teremtett élethez, és hogyan viszonyul azokhoz az értékekhez, amelyek mindennapi életünket befolyásolják. Sajnos a Fidesz-KDNP vagy a Fidesz nem nagyon tiszteli meg ezt az ülést; van egy volt SZDSZ-es, van egy volt MDF-es, van KDNP-s, de a fideszes atyák nem nagyon láthatóak, hogy a környezetkultúráról szeretnének tanácskozni velünk [[Dr. Szűcs Lajos kezével jelez.]] , ami azért lenne nagyon-nagyon hasznos, mert gyakorlatilag az elmúlt időszakban, mikor ránézünk az elmúlt évek tevékenységére szerte az országban, gyakorlatilag egy folyamatos tendenciát látunk. A vízi olimpia miatt Győrben kezdődött annak idején tiltakozás, mert ott gyakorlatilag egy teljes dunai ártéri erdőt akarnak kiirtani azért, hogy egy evezőkomplexum mellett egy lelátót hozzanak létre. Villány mellett, Villánykövesdnél egy szállodaberuházás miatt vágtak ki erdőt; most Szigligetről beszélünk. Szolnok, Mezőtúr, bármerre nézünk, a fideszes városvezetések sehol nem tisztelik azt a zöldfelületet, azt a környezetet, amely a nemzetünk részeként meghatározza mindennapjainkat, az ott élő embereket. És nyilvánvalóan felmerül a kérdés, hogy az a fanyűvő magatartás, amit mindennap tanúsítanak, amivel semmiben nem tisztelik a zöldfelületeket, az életet, az ott élő életközösségeket, az milyen érték az önök kormánya szerint. Ez lenne a polgári érték, vagy ez maga a keresztényi érték, vagy ez egy nemzeti érték lenne, hogy fákat kell kivágni? Nyilvánvalóan, ha idejutunk, akkor el kell jutnunk a fővárosig is, hiszen a legnagyobb igény talán mégis itt lenne, ahol egy kétmilliós emberi populáció próbál jó életminőségben egy következő generációt nevelni, és gyermekeket felnevelni úgy, hogy lássanak valamit abból, hogy hogyan kellene élni, viszonyulni ahhoz a teremtett világhoz, amely majd életüket meghatározza. De sajnos a főváros nem ezt csinálja, és ebbe beavatkozik a kormány, hiszen azok a fajta kiemelt kormányzati beruházások, mint amilyen a Liget-projekt is, alapvetően ellentétes irányba tolnak el városvezetéseket. Példaképpen mondom: Prágának 5,8 százalékos a zöldfelülete, Bécsnek 4,4, Berlinnek 5,5. De önök hallottak az elmúlt húsz évből olyan programot, amelyik Londonban, mondjuk, a Green Parkot vagy a Hyde Parkot, New Yorkban a Central Parkot akarta volna fakivágásokkal beépíteni? Tudnak-e olyanról a XXI. században, ahol az lenne az irány, hogy a fővárosi épített környezetben hogyan lehet zöldfelületeket csökkenteni? Mondjanak erre példákat! Látni fogják, hogy gyakorlatilag nincs, mert ez a világ arra kellett volna hogy tanítsa önöket, és arra kellett volna tanítsa az emberiséget, hogy meglévő értékeinket és a zöldfelületeket meg kell óvni. De gyakorlatilag nem ez történik, és mindennap azzal szembesülünk, hogy ezek a programok hogyan veszélyeztetik ezeket a megmaradt értékeinket. A Liget-projektnél, ha eljutottunk odáig, hogy semmiképpen nem tekinthetjük sem polgári, sem nemzeti, sem keresztényi értéknek a fák kivágását, akkor nyilvánvalóan láthatjuk azt, hogy az önök kormánya megint csak valamilyen gazdasági érdeket képviselhetne, mert megint föléhelyezi az emberek érdekének. De sajnos erről sincs szó, vagy nem sajnos, erről sincs szó, ugyanis semmilyen kimutatás nem bizonyítja azt, hogy a Liget-projekt és a múzeumi negyed érdemi gazdaságnövelő hatással járna, nem bizonyítja azt, hogy a kulturális turizmusra nagyobb lenne a pozitív hatása, hiszen az az egymillió pluszturista más múzeumokból helyeződik át. És innentől kezdve kérdés, hogy egy bukott államtitkár által képviselt törvény - ugye, annak idején L. Simon államtitkár úr képviselte végig a parlamentben - bukott projektje hogyan lehet még a mai napon is úgy hatályban törvényestül, hogy az egy egyértelmű, heves társadalmi ellenállással ütközik. Önök 2006-ban megígérték, hogy úgy fognak kormányozni, hogy nem az erőszak kormánya lesznek. Ehhez képest most, amit a Ligetben látunk, az alapvetően cáfolja ezt, és ahhoz hasonló eseményekkel állampolgári tiltakozást akadályoz meg annak érdekében, hogy demokratikus jogokat gyakoroljanak állampolgárok. Amit önök csinálnak ezzel a projekttel, nyilvánvalóan a józan ész ellen hat, hiszen sem a kulturális turizmus nem igényli ezeket, sem pedig az itt élők környezete nem igényli. Nyilvánvalóan mondhatják azt, hogy ez mindössze ellenzéki hadakozás, de hogyha megnézik a Magyar Urbanisztikai Társaság állásfoglalását, amelyik azt mondta: „Budapest harmonikus és fenntartható fejlesztése megköveteli, hogy az egyedi tervek és kiemelt beruházások illeszkedjenek a főváros által elfogadott hosszú távú fejlesztési koncepcióhoz. A kulturális intézményhálózat fejlesztése során legyen elsőrendű cél a történelmi, műemléki értékkel rendelkező, kihasználatlan épületállomány hasznosítása, a barnamezős területek rehabilitációja. A múzeumliget-projekt ellentétes a fenti célokkal, ezért annak felfüggesztését és a múzeumok elhelyezésének újragondolását javasoljuk.” - mondta ezt a Magyar Urbanisztikai Társaság, azért, hogy szakmai álláspontot képviseljünk. [[Az elnök a csengő megkocogtatásával jelzi az időkeret leteltét.]] Arra kérem a kormányt, hogy a múzeumprojekt ezzel kapcsolatos jogszabályát visszavonni szíveskedjenek és újragondolni az ezzel kapcsolatos koncepciókat, levenni a kiemelt beruházások sorából, és áthelyezni azt. Köszönöm szépen, elnök úr.
Köszönöm szépen, képviselő úr. Kérdezem, a kormány részéről ki válaszol az elhangzottakra. [[Jelzésre:]] Rétvári Bence államtitkár úr. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Ha jól tudom, ezt a mai vitanapot Szabó Timea képviselő asszony indítványozta, aki jelenleg nincs itt a teremben, ha jól látom, tehát az őáltala indítványozott vitanapon egyelőre nem jelent itt meg. [[Közbeszólások az MSZP és a függetlenek soraiból.]] De mindenesetre ez a rendkívüli parlamenti ülés is bizonyítja azt, hogy a Liget-ügy már réges-régen nem a Ligetről szól, nem fákról szól, hanem egy politikai mezőbe került, és azok, akik ezzel kívánnak maguknak valamiféle politikai ismertséget szerezni vagy ezzel kívánnak visszakerülni a politika fősodrába, azok azok, akik a leghangosabban a Liget-ügyben megszólalnak. Tudja, tisztelt képviselő úr, ahogy önt itt hallottam a Ligetről felszólalni, szónokolni, ha így szónokoltak volna, mondjuk, 110-120 évvel ezelőtt itt a Parlamentben, vagy nem itt, ebben az épületben, de a parlamentben, akkor bizony sem állatkertünk, sem Széchenyi-fürdőnk, sem Néprajzi Múzeumunk nem lenne, nem lett volna millenniumi kiállítás a Városligetben, nem lenne városligeti tó, nem lenne műjégpálya. És ha önt hallgattam volna hasonló retorikával ezelőtt öt évvel itt a parlamentben, akkor a Kossuth tér sem újult volna meg úgy, ahogy most megújult. A Kossuth tér megújult, szép, és azt hiszem, hogy mindenki most már egy fontos eredménynek tartja, hogy létrejött. Ez az óriási parkoló, amely itt volt a Kossuth téren, megszűnt, és a nemzet főterévé vált a Kossuth tér. Egy hasonlót szeretnénk a Városligetben is. Legyen több zöldfelület a Városligetben! Ön is tudja, ez megvalósul, hiszen 60-ról 65 százalékra nő a Városligetben a zöldfelületek aránya. Legyenek egészségesebbek a fák a Városligetben! Ezzel is, azt hiszem, mindenki egyetért - itt majd mondok önnek számokat, hogy hány fánál lesz szükség valóban ilyen gondozásra, ilyen frissítésre -, és mindemellett pedig legyen egy olyan terület, ahova mindig is szívesen mennek ki az emberek. Tudja, a városligeti azért különleges park, hiszen amikor már létrejött, akkor úgy jött létre, hogy egyszerre voltak benne zöldfelületek és egyszerre volt benne kulturális funkció. Ennek a parknak ez a definíciója, ez az alapja, hogy mind a kettő legyen benne, legyen benne múzeum, fürdő, jégpálya, különféle étkezési lehetőségek, és mindemellett pedig egy nagy zöldfelület, ahol ki tudnak kapcsolódni az emberek. Nem történne más és nem is fog történni más a következő években sem a Liget fejlesztésével, felújításával kapcsolatban. Önök sokszor mondják saját magukat zöldpártnak, ökopártnak, és sokszor hangoztatják a fenntartható fejlődés kifejezést, amivel azt hiszem, itt a parlamentben mindenki egyetért. Bármelyik oldalon is ülünk a parlamenti patkón belül, a fenntartható fejlődéssel mindnyájan egyetértünk. Csak az a baj, hogy az önök pártja ebből néha a fejlődés részt elfelejti, és csak egy olyasfajta dacpolitikai alapállást vallanak magukénak, amivel mindent elleneznek, ami valami változást jelent, még azt sem hajlandók figyelembe venni, ha a Városligetben 5 százalékkal nő a zöldfelület, és sokkal egészségesebb lesz a faállomány. Jó lenne, ha erre sokan oda tudnának figyelni. [[8.10]] Ami pedig zajlott ott az elmúlt hetekben a Liget-foglalók részéről, az nyilván sokak számára visszatetszést kelt, hiszen pár száz fő akadályozza azt, hogy kétmillió embernek legyen a szabad kikapcsolódásához egy jobb, igényesebb terület. Védik azt a lepusztultságot, azt az igénytelenséget, ami az elmúlt évtizedek elhanyagoltsága miatt sajnos a Városliget egyes részeit jellemzi. Nem szólnak másról a híradások, mint az ottani agresszív fellépéséről ezeknek az embereknek, vagy arról, hogy miként találnak drogos tűket vagy másokat a Városligetben. [[Kunhalmi Ágnes: Ez hazugság volt! Korózs Lajos: Alig bírtátok odavinni!]] Jobb lenne, ha végre úgy megszépülne az a tér is, mint ahogy megszépült itt a Kossuth tér. Azt is fontosnak tartom, az is egy vélemény, amit ön felolvasott, tisztelt képviselő úr, de ön is tudja, hogy 80 olyan személyiség, akiket egyébként tiszteletben állónak tartunk, hiszen nagyon nagy teljesítményt tettek le, nyolcvanan álltak ki a Liget-projekt mellett, és nyolcvanan mondták azt, hogy igenis szüksége van Budapestnek arra, hogy egy elhanyagolt közpark helyett egy szép kulturális közpark jöjjön újra létre, mint ahogy azt a megálmodói ezelőtt egy évszázaddal meg is álmodták. Azt is álszentnek tartom, képviselő úr, hogy pár száz méterre a Ligettől ott volt a BVSC uszodájának a bővítése, ahol kivágtak hetvenegynéhány fát, és senki a mostani tiltakozók közül meg se szólalt; nem voltak ott, amikor onnan pár száz méterre jegenyefákat vágtak ki. Akkor voltak ott, amikor a bevándorlás ellen lehetett tiltakozni meg a kormány politikája ellen lehetett tiltakozni az elmúlt években, és egyáltalán nem a zöldfelületekről, egyáltalán nem a környezetvédelemről szólt ott sem ez a vita, hanem főállású tiltakozóknak egy általános gyülekezőhelyévé vált, akik mindig minden ellen tiltakoztak, és most éppen Liget-foglalóként tevékenykednek. [[Heringes Anita közbeszólása.]] Ahogy mondtam önnek, az ott lévő faállomány 80 százaléka ápolásra szorul, ami nem valósulhat meg másként, mint úgy, ha a Liget-projekt megvalósul, és ezen fák állapotát fel tudjuk javítani. Már eddig is évente 400 millió forintot költött az ott lévő zöldfelület fenntartására a Városliget Zrt. [[Az elnök csengetéssel jelzi az időkeret leteltét.]] , ez magasabb, mint bármikor korábban. Ezért kérem önöket, ne parlamenti politikai hisztériakeltéssel, hanem nyugodtan álljanak ehhez a kérdéshez, és támogassák azt, hogy a Ligetben a zöldfelület és a kulturális lehetőségek is bővüljenek. Köszönöm. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Az MSZP képviselőcsoportjából Kunhalmi Ágnes képviselő asszony jelentkezett napirendi előtti felszólalásra: „Így kormányoztok TI!” címmel. Képviselő asszony, parancsoljon! Öné a szó.
Elnök Úr! Köszönöm szépen. Tisztelt Országgyűlés! A Városliget fővárosunk egyik utolsó nagy parkja, Budapest még működő tüdeje, amely minden erőfeszítésével nap mint nap próbál tiszta levegőt biztosítani a benne élőknek, próbálja életben tartani az egyre szmogosabb, porosabb, szennyezettebb fővárost, amely egyre inkább levegő után kapkod. A Városliget beépítését ebben a formában Budapest háromnegyede nem támogatja, akkor sem, ha a Fidesz egy kutatásból kiragadott számmal igyekszik bizonyítani az ellenkezőjét. Látván az elmúlt hetek eseményeit, mindenkiben, ellenzőkben és támogatókban is egyaránt ugyanazok a kérdések merülnek fel: miért ide? Miért pont így? Miért pont a Városligetet, a főváros utolsó tüdejét akarja a Fidesz beépíteni? Hát nincs Budapesten elég sok felújításra váró, praktikusan átgondolt, kulturális fejlesztésbe, tervbe is illeszthető terület, ahol megvalósíthatnák a múzeumnegyedet? A mi válaszunk az, hogy dehogynem, csak egyszerűen nem akarják. Kevés szó esik róla, de a most zajló terv épületei, a hatalmas, felszín feletti és felszín alatti építkezések teljesen átalakítják majd a Városliget alatti talajszerkezetet, a talajvíz irányait, ami könnyen a környékbeli, tehát a zuglói, a VI. és VII. kerületi házak, épületek, lakások megroggyanásához vezethet. Olyan engedélyek alapján folyik a munka, amelyek nem a mostani tervekre készültek; az átalakítás során már most is összevissza hull az azbeszt, a jelenlegi rombolás szinte közveszélyes. Amikor a Városliget ügyéről beszélünk, nem önmagában egy építkezésről, nem önmagában egy park sorsáról van szó. Nem egyszeri ügy ez, hanem egy működési modell: modellje egy nagyon gyenge fővárosi vezetésnek, és modellje egy még gyengébb, de annál erőszakosabb kormánynak és politikai magatartásának. Ez az egész ügy egy kormányzati felfogásról szól, arról, hogy a Fidesz-kormány hogyan tekint önmagára, és meddig mer elmenni a nép akaratával szemben. De mi tudjuk a választ: önök a kopaszkormány uralkodóinak tekintik magukat, akik, ha más eszköz már nincs, erőemberekkel érik el a céljaikat. Nem normális az, hogy ki tudja, milyen alkalmazásban álló kopaszok rendőröket utasítgatnak és tüntetőket vernek! Ez a történet a Nemzeti Választási Irodánál is előfordult februárban: népszavazási kezdeményezést akartak beadni a kollégáink, de kopaszok állták el az útjukat; de voltak, akiket épp az átépülő Fidesz-székháznál vártak ugyanilyen kopaszok egy tüntetésen. Most azokat várták kopaszok a Városligetben, akik Budapest háromnegyedének véleményét fejezték ki. Hol tartunk? Mi lesz a következő lépésük? Legközelebb talán bevetik a hadsereget vagy a terrorelhárító központot csak azért, hogy megtartsák a saját hatalmukat? Tudják, az egészben az a legdurvább, hogy a módszereik mostanra féldiktatúrákat, sőt, a magyar pártállami időket idézik. Az önök padsoraiból rendszeresen hallunk kommunistázást, önök rendszerint azzal védekeznek, ha elfogy a tehetségük, pedig ha valakik, akkor a Fidesz alapítói biztosan tudják, milyen érzés, amikor a hatalom lehallgatja őket, névtelen erőembereket küldenek rájuk és erőszakot alkalmaznak. A Fidesz alapítóinak nagy része még emlékszik is rá, ugye? Ehhez képest a Fidesz kormányzásában két-három havonta névtelen kopaszok kerülnek elő kormányzati érdekeket erőszakkal biztosítva. Ez maga a kopaszkormányzás. [[Z. Kárpát Dániel: Na!]] Miközben szétesnek az iskolák, pusztulnak a kórházak, az emberek menekülnek hazánkból, önök visszaélnek a hatalommal. A kormányzás nem szól önöknek másról, mint pár pénzes projekt ellopásáról. Nincs társadalmi céljuk, nincs eszme, nincs emberség, morál és erkölcs sem önökben már. A városligeti agresszió, az erőszak megjelenése, a kopaszok jól mutatják, hogy önök félnek attól, hogy elvesztik hatalmukat, félnek attól, hogy elfordulnak önöktől az emberek, akiket becsaptak, mert ők nem erre szavaztak. Futnak az igazságszolgáltatás elől, félnek, hogy a vezetőszár és a bilincs a fideszes képviselőket is utoléri, és utol is fogja. De tudják, Budapest és Magyarország is ennél többet tud, többre képes és többet is érdemel önöknél. Köszönöm.
Köszönöm szépen, képviselő asszony. Az elhangzott napirend előtti felszólalásra Tuzson Bence államtitkár úr válaszol. Parancsoljon, államtitkár úr!
Elnök Úr! Köszönöm szépen a szót. Tisztelt Képviselő Asszony! Minden tiszteletem az öné, de megmondom őszintén, elég nehéz helyzetbe hoz engem [[Közbeszólás az MSZP soraiból: Ez volt a cél!]] hiszen amikor politikai jövőképről kezdünk el beszélni és beszélgetni az Országgyűlés épületében, a fülembe csengenek azok a szavak, amelyeket az önök újonnan választott elnöke mondott az MSZP politikai jövőképéről, azt, hogy: „Passz.” Na most, amikor ilyen körülmények között kezdünk el beszélni és konkrétumok nélkül jelszavakat puffogtatni, akkor ez egy igen nehéz helyzet, mert nehéz erre reagálni. Mert ha jövőképről beszélünk, akkor az ország problémáit kell felvetnünk, és arról kell beszélnünk, hogy milyen problémák állnak most előttünk, milyen problémák állnak Magyarország előtt. [[Kunhalmi Ágnes: Lopás és korrupció!]] Súlyozzunk, súlyozzunk, képviselő asszony! [[Kunhalmi Ágnes: Súlyozzunk!]] Nézzük meg azt, hogy melyek a legjelentősebb problémák! Ma az országnak azért vannak alapvető problémái, alapvető feladatai [[Bangóné Borbély Ildikó: Elég sok!]] komoly feladatai, és a komoly feladatokhoz komoly emberek kellenek. [[Kunhalmi Ágnes: Komoly politikusok kellenek!]] És ezek a komoly feladatok olyan feladatok, amelyeket kihívásként most a világ és a világ folyamatai idéztek elő számunkra. [[Z. Kárpát Dániel: Úgy van!]] Látniuk kell önöknek is, hogy most Európa-szerte a legnagyobb probléma a migráció kérdése. [[Bangóné Borbély Ildikó: Mi köze van a Ligethez?]] Emlékezzünk meg egy mondat erejéig az Országgyűlésben arról, ha már napirend előttiek és az első felszólalásaink vannak most, ami az utóbbi időszakban Európában történt, és engedjék meg, hogy a magam, a kormány és a kormánypárti frakciók nevében együttérzésemet fejezzem ki azokkal, akik áldozatai voltak a különböző terrorcselekményeknek az utóbbi időszakban [[Kunhalmi Ágnes: Plakátra tettétek őket! Plakátra tettétek őket! Az elnök csenget.]] és együttérzésemet fejezzem ki a hozzátartozóknak. [[Kunhalmi Ágnes: Elnök úr!]] Azt hiszem, erről egy Országgyűlésben illik egypár mondatban megemlékezni. [[Kunhalmi Ágnes: Szégyen! Szégyen!]] Nekünk az a fontos, hogy képesek legyünk arra, hogy ezt az országot megvédjük [[Bangóné Borbély Ildikó: Ne hordjátok széjjel!]] megvédjük a magyar emberek mindennapi biztonságát [[Kunhalmi Ágnes: A korrupciótól!]] és lássunk világosan [[Kunhalmi Ágnes: Üvegzseb­prog­ram, ha már világosság!]] , lássuk világosan azt, hogy ha bevándorlási kérdésről beszélünk, akkor együtt kell beszélnünk arról, hogy Magyarországon, Európában ez a kérdés terrorveszélyt is magával hordoz; ezt a két kérdést együtt kell említenünk. S ha jövőképről beszélünk, kedves képviselő asszony: önök mondták azt - még a fülembe cseng -, hogy ez a kérdés például, a bevándorlás kérdése nem függ össze semmilyen formában a terrorveszéllyel. Ez a helyzet, ha jövőképről beszélünk! [[Gúr Nándor közbeszól.]] [[8.20]] Ha jövőképről beszélünk, akkor önök azok, akik az utóbbi időszakban [[Kunhalmi Ágnes: A rohadó iskolák és a rohadó kórházak milyen jövőkép?]] az Európai Parlamentben megszavazták azt a jelentést, ami a kötelező betelepítésről szólt. [[Kunhalmi Ágnes: Varga Mihály 250 ezer embert akar behozni Szíriából!]] Önök szavazták meg. Tehát, tisztelt képviselő asszony, amikor jövőképről beszél [[Kunhalmi Ágnes: Varga Mihály kit akar behozni az országba, arról beszéljen!]] és arról beszél, hogy mit kellene tenni, és összevissza szavakat mond itt az Országgyűlésben [[Kunhalmi Ágnes: Varga Mihály mit mondott?]] akkor kérem azt, hogy elsősorban azzal foglalkozzon, ami az országnak a valós jövőképe. [[Bangóné Borbély Ildikó: A Ligetről, államtitkár úr!]] Hiszen ha csak a gazdaság adatairól beszélünk [[Kunhalmi Ágnes: Arról inkább ne beszéljen!]] [[Kunhalmi Ágnes: Varga Mihály mit mondott?]] akkor kérem azt, hogy elsősorban azzal foglalkozzon, ami az országnak a valós jövőképe. (Bangóné Borbély Ildikó: A Ligetről, államtitkár úr!) Hiszen ha csak a gazdaság adatairól beszélünk (Kunhalmi Ágnes: Arról inkább ne beszéljen!), az utóbbi időszakban látni kell azt, hogy az is egy kicsit nehéz helyzet, hogy pont önök beszélnek arról, hogy egyébként milyen állapotban van a gazdaság (Kunhalmi Ágnes: Varga Mihály mit mondott?), mert azért mégiscsak arról van szó, hogy amikor önök itt hagyták ezt a gazdaságot az önök kormányzása idején [[Közbeszólások az MSZP soraiban: Van még egy perc, mondjál már valamit a Ligetről! A legvégén kimondhatod azt a szót, hogy Liget!]] 83 százalék volt az államadósság, rekordokat döntögetett a munkanélküliség [[Folyamatos közbeszólások az MSZP soraiban.]] és bizony a gazdaság is olyan mértékben csökkent, amit el sem lehetett képzelni: 7 százalékkal. [[Közbeszólás az MSZP soraiban: Államtitkár úr, mondja ki egyszer, hogy Városliget!]] Ehhez képest most már a nemzetközi hitelminősítő intézetek is elismerik azt, hogy Magyarország teljesítménye hogyan növekszik, egyre jobb az ország teljesítménye, és most már Magyarország a jövő pályáján van. [[Bangóné Borbély Ildikó: Bence, 30 másodperc!]] Rekordalacsony a munkanélküliség Magyarországon, 5,5 százalékos [[Közbeszólás az MSZP soraiban: Vissza jövőbe! Kábé így!]] és az 5,5 százalékos munkanélküliség mellett Magyarországon azt a problémát azért mindig figyelembe kell vennünk, hogy ha még egy ember is van, akinek nincsen Magyarországon munkája, ezt komolyan kell venni. [[Kunhalmi Ágnes: Magyarország jobban teljesít! Ezt kell mondani! Nem jól mondja!]] De figyelnünk kell arra, milyenek a gazdasági folyamatok Magyarországon, és komolyan kell venni azt, amit teljesítettünk. Nem tudom, hogy ha csak az egészségügyről beszélünk [[Kunhalmi Ágnes: Az oktatásról is!]] akkor mond-e önnek valamit az a fogalom, hogy vizitdíj, az, hogy önök 650 milliárd forintot vontak ki erről a területről; most meg béremelési program indult, több mint 200 ezer forinttal, 207 ezer forinttal fog emelkedni két lépésben például az orvosok bére. [[Gúr Nándor: Siralmas voltál…]] Tehát a folyamatok jók, jövőkép van a kormányzat részéről. Jó lenne, ha önök is elgondolkodnának azon, hogy mi az önök jövőképe. Köszönöm szépen. [[Taps a kormánypártok soraiban.]]
Köszönöm szépen, államtitkár úr. A KDNP képviselőcsoportjából napirend előtti felszólalásra jelentkezett Harrach Péter frakcióvezető úr: „Környezetünk védelméről” címmel. Parancsoljon, frakcióvezető úr!
Tisztelt Elnök Úr! Tisztelt Ház! A Liget történetében sok szempont jelenik meg a szakmai ambíciótól kezdve a politikai haszonszerzésig. Mindezek hátterében azonban ott vannak a környezetvédelem elvi szempontjai; engedjék meg, hogy néhány szót erről is szóljak! Az emberiséggel egyidős a környezetünkről való gondolkodás, és hogy ne menjünk messzebb, már az ókori görögök is így tették ezt, amikor a harmonikus kozmoszról úgy gondolkodtak, mint hogy annak szépségének és harmóniájának az emberi viselkedést is befolyásolnia kell. A keresztény kultúra megszületésekor annak képviselői azt mondták, hogy ez a világ a Teremtőtől az emberre van bízva, az ember nemcsak ura a természetnek, de felelős gazdája is, aki aztán ezt a kölcsönkapott értéket úgy kell hogy őrizze, hogy el tudjon számolni róla. Az újkorban azonban komoly problémák kezdődtek, hiszen az ember a saját rövid távú céljai érdekében kihasználta a természetet, látjuk, mi lett a vizekből, a levegőből, a fák, a tengerek, a folyók állapota romlott, de ezzel az ember egészsége is veszélybe került. Ez kitermelte azt az ellenállást, ami a radikális környezetvédők magatartásában jelent meg, és ez az a különbség, ami a radikális környezetvédők, és mondjuk, a kereszténydemokrata környezetvédők között van. Mi az elvi különbség? Ha röviden meg kell fogalmaznunk a mi álláspontunkat, akkor azt mondanám, hogy látva a teremtett világ szépségét, gazdagságát, harmóniáját, a felelősség érzése jelenik meg bennünk. Ez a felelősség a jó gazda szempontjait ébreszti fel, de hozzáteszünk egy nagyon fontos dolgot: bármilyen szép is ez a világ, még gazdagabb lesz azáltal, ha az ember az alkotásaival gazdagítja. Ilyen értelemben az embernek a maga méltóságával, gazdag világával a kultúra és a természet harmonikus egységét kell megvalósítania, és ez a harmónia adja azt, amire mi vágyunk. Mi az, amit én hiányolok a radikális környezetvédőknél? Azt látom, hogy ugyanaz a magatartás van bennük, mint a radikális környezetszennyezőkben, vagyis egyszempontúak. A környezetet szennyezők nem veszik figyelembe a természet értékeit és szépségét. A radikális környezetvédők viszont nem veszik figyelembe, hogy az ember nem csupán egy része a természetnek, hanem fölötte áll, felelős gazdája is annak. Ilyen értelemben sok esetben sajnos azt kell látnunk, hogy egy ritka bogárfaj talán értékesebb az ő szemükben, mint az ember. Amikor környezetvédelemről beszélünk, akkor mindent a helyére kell tenni, és úgy kell értékelni. Egy pillanatra hadd térjek vissza a Liget-projektre! Én úgy látom, hogy akkor, amikor a Liget egyes részei ma egy gigantikus romkocsmához hasonlítanak, akkor ezt rendbe kell tenni. Úgy kell rendbe tenni - ahogy elhangzott -, hogy ne legyen kevesebb fa, mint amennyi most van, hanem lehetőleg több legyen, és megjelenjen benne az emberi kultúra teljesítménye is. És ha ott egy olyan kulturális egység épül fel, ami ezt a harmóniát, az emberi alkotásnak és a természet világának a harmóniáját mutatja, akkor nemhogy nem probléma ez, hanem ennek örülnünk kell. Valóban gondoljunk arra, hogy a történelemben voltak nagy pillanatok, amikor kiépült Budapest, és ez a millenniumi ünnepségsorozat előtt történt meg. Ehhez a kulturális építkezéshez hasonló az, amit most a Ligetben a projekt során tervezünk. Éppen ezért úgy gondolom, hogy itt nincs környezetvédelmi probléma, hanem ez annak a harmonikus egységnek a megjelenítése, amiről az előbb szóltam. Köszönöm a figyelmüket. [[Taps a kormánypártok soraiban.]]
Köszönöm szépen, frakcióvezető úr. Megkérdezem, a kormány nevében kíván-e valaki válaszolni. [[Jelzésre:]] Igen, Nagy István államtitkár úr. Megadom a szót. Parancsoljon, államtitkár úr!
Köszönöm a szót, elnök úr. Tisztelt Országgyűlés! Kedves Képviselő Úr! Örömmel hallottam azt az alapelvét, hogy a környezet és az ember harmóniájára kell törekedni, arra az összhangra, amely ha nem valósul meg, akkor máris megbomlik az az egység, ami nélkül ez a teremtett világ nem képzelhető el. Mi, gazdászok, úgy szoktunk fogalmazni, hogy ezt a Földet és ennek használatát mi kölcsönkaptuk az unokáinktól, az a kötelességünk, hogy megőrizzük, fejlesszük, és jobb állapotban adjuk át az utódainknak, mint ahogy ezt átvettük. [[8.30]] Engedje meg nekem, hogy néhány adattal alátámasszam, hogy a magyar kormány milyen intézkedéseket tesz, és mennyit fordít arra a költségvetésünkből, hogy ezt a teremtett világot egy kicsit jobbá tegye, és unokáinknak egy sokkal jobb környezetet tudjunk átadni és biztosítani, mint amit mi kaptunk az elődeinktől. Az Eurostat nemrég megjelent statisztikai elemzése szerint 2014-ben az EU 28 tagállamát tekintve a környezetvédelemre fordított kormányzati kiadások átlagosan a GDP 0,8 százalékát tették ki, míg Magyarországon a GDP 1,2 százalékát fordítottuk erre a célra, és ezt alátámasztják az OECD adatai is. A 2014. évi költségvetés végrehajtásáról szóló beszámoló tényadatai azt mutatják, hogy környezetvédelemre az államháztartás szintjén 2014-ben 727 milliárd forint teljesítés történt, amely a konszolidált összkiadás 2,3 százaléka, és több mint 100 milliárd forinttal meghaladja a tervezett összeget. A környezetvédelem intézményi és ágazati célfeladatainak kiadása 552,9 milliárd forint volt, ami az előző évi teljesítéshez képest összességében 8,5 százalékkal nőtt. Az intézmények 2014. évi kiadásai 135,4 milliárd forintot tettek ki. Néhány szót kívánok szólni nyilván a tervekről is, hiszen nemcsak a múltbéli környezetvédelmi kiadások jelentősek, hanem a jövőben is hasonló volumenű fejlesztéseket tervez a kormány. A fejlesztések forrását elsősorban az Európai Unió társfinanszírozásával, a magyar költségvetés hozzájárulásával biztosítjuk. A mostani uniós költségvetési ciklus végéig az operatív programok, továbbá a vidékfejlesztési program, az európai területi együttműködés, illetve egyéb nemzetközi együttműködési programok, valamint az Európai Unió más tematikus programjai - úgymint a Life vagy a Horizon 2020 - keretében több mint 2800 milliárd forint támogatás áll rendelkezésre környezet- és természetvédelmi beruházásokra. Mindezt továbbnöveli a SAPS zöldítési kötelezettségre fordítandó több mint 740 milliárd forintja. Mindösszesen tehát 3540 milliárd forint fordítható az ágazat fejlesztésére a 2020-ig tartó időszakban. Összehasonlításképpen, a 2007 és 2013 közti időszakban 2300 milliárd forintot fordítottak környezet- és természetvédelmi fejlesztésekre hazánkban az EU-s, illetve egyéb nemzetközi programok keretében. Látható tehát, hogy mekkora a különbség: 1240 milliárd forinttal többet tudunk fordítani ebben a ciklusban erre. A környezeti és energiahatékonysági operatív program keretében a rendelkezésre álló EU-források 15 százalékát, mintegy 1118 milliárd forintot környezetvédelmi és energiahatékonysági célokra fordítunk majd, ami jelzi a terület fontosságát is. A környezetvédelem területén a Földművelésügyi Minisztérium szakmai felelősségébe tartozik a természetvédelem és a hulladékgazdálkodás, illetve a kármentesítés, illetve azok a szakterületek, amelyekre a legtöbb beruházás koncentrál majd. A természetvédelemre a következő hét év során több mint 30 milliárdot tervezünk. Ez főként élőhely-fejlesztési, fajmegőrzési beavatkozásokat, a szükséges kezelési infrastruktúrát, azaz gép- és eszközbeszerzést, monitoringot és természetvédelmi őrszolgálat fejlesztését foglalja magában. A természetvédelemre fordítható kiadások kiegészítő forrása a gazdaságfejlesztési és innovatív operatív program, ahol turizmusfejlesztéssel összekapcsolva kerülhet sor a fejlesztésre.Azt kell mondjam, kedves képviselő úr, hogy az az összhang, ami az ember és környezete között kell hogy kialakuljon, végtelenül fontos, mert megteremti azt a harmóniát, amelyben élhet az ember és a környezet. Ahogy minden embernek, úgy minden fának, minden növénynek is vannak jogai és lehetőségei. Azt kell mondjam önnek, hogy mindegyiknek meg kell teremteni azt a lehetőséget, hogy a teremtett környezet szolgálja az embernek azt az igényét, hogy összhangban, békességben tudjon élni, jó érzéssel tudjon élni ezen a Földön. Engedje meg, hogy elmeséljem azt az élményemet, hogy nemrég olvastam a Lánchíd építésének a környezetét. [[Az elnök a csengő megkocogtatásával jelzi az idő leteltét.]] Mintha száz évvel visszamennénk és hallgatnánk ugyanezt, hogy mit tiltakozott az akkori ellenzék a Lánchíd építése ellen - körülbelül most is ugyanez van. S azt kell mondjam összefoglalóan, hogy a Városliget építése nem környezetvédelmi kérdés [[Zaj. Közbeszólások az ellenzéki pártok soraiból: Idő! Elnök úr, mindent elmondhat, ami a papírján van?]] , hanem kifejezetten politikai kérdés. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Tisztelt Országgyűlés! A Jobbik képviselőcsoportjából „A Fidesznek nincs felhatalmazása arra, hogy semmibe vegye a magyar emberek, a magyar választópolgárok akaratát, és önkényesen egy diktatórikus rendszert építsen fel” címmel Szilágyi György képviselő úr jelentkezett napirend előtti felszólalásra. Parancsoljon képviselő úr, öné a szó.
Köszönöm szépen a szót, elnök úr. Tisztelt Ház! Tuzson Bence valahogy úgy fogalmazott, ha jól emlékszem, hogy komoly feladatokhoz komoly emberek kellenek. Valóban így van, és én komoly feladatnak tartom azt, ha valaki országgyűlési képviselő, ezért éles a kontraszt, amikor ön mögé nézek, és azt látom, hogy ezek a komoly emberek, akiknek most itt a határozatképességet biztosítaniuk kellett volna, hiszen önök vannak többségben a parlamentben, önök kormányoznak, ezek a komoly emberek ilyenkor, amikor be kell jönniük a munkahelyükre, akkor nem jönnek be. [[Közbeszólások a Jobbik és az MSZP soraiból: Szégyen! Szégyen!]] Ezzel megakadályoznak mindenkit abban, hogy végezze a munkáját. Hát, ennyire komolyak ezek az emberek, ennyire komoly a feladat, ami önökhöz tartozik! [[Dr. Rétvári Bence: Vona Gábor hol van? Vona Gábor merre van?]] Pedig ha bejöttek volna és lehetővé tették volna azt, hogy mondjuk, ma vitatkozzunk a Liget-projektről, egy olyan projektről egyébként, egy olyan ügyről, amely hosszú ideje foglalkoztatja a közvéleményt, ahol civilek tüntetnek az önök projektje ellen, akkor lehet, hogy lehetőségük lett volna önöknek is arra, hogy megvédjék az igazukat. Hiszen beszélhettünk volna arról, hogy vajon miért kell egy ilyen, önök által nagyon jónak nevezett beruházáshoz verőembereket kivezényelni, hogy megvédjék az érdekeiket. Vagy beszélhettünk volna arról is, hogy vajon a zöldterület és a zöldfelület mit jelent, különbözik-e és hasonló-e.Beszélhettünk volna arról is, hogy vajon önöknek miért nem fontos, hogy méltó emlékműve legyen az ’56-osoknak, és egy méltó ’56-os emlékmű legyen ezen a területen. Vagy beszélhettünk volna arról is a Liget-projekt kapcsán, hogy vajon az önök hűbérese, a KDNP miért nem áll oda a mellé, hogy a Regnum Marianum templom vissza legyen állítva az eredeti formájában. Ezekről mind-mind beszélhettünk volna, de önök ezt lehetetlenné teszik. De beszélhettünk volna más kérdésekről is. Beszélhettünk volna olyan kérdésekről és olyan dolgokról is, amelyek ugyanúgy foglalkoztatják a közvéleményt. Például beszélhettünk volna arról, hogy vajon Magyarországnak jelen pillanatban maffiakormánya van-e vagy nem. Beszélhettünk volna arról, hogy vajon a magyar kormány egyik minisztere valóban kapott-e 10 millió forintot Portik Tamástól. Beszélhettünk volna arról, hogy a magyar kormány egyik minisztere valóban kapott-e 4 millió forintot Vizoviczki Lászlótól egy teraszengedély elintézéséért. Vagy hány teraszengedélyt intézett el, mondjuk, zsebben, ha igazad a vádak? Hányszor 4 millió forintot kapott zsebbe? Beszélhettünk volna arról is, hogy vajon a szicíliai Cosa Nostra mintájára - amely politikusokat, bírókat, ügyészeket és hasonlókat von be a tevékenységébe - Magyarországon kialakult-e egy olyan maffiahálózat, amit nevezhetünk nyugodtan, mondjuk, „Roga Nostrának”. [[Derültség a Jobbik és az MSZP soraiban.]] Beszélhetnénk ezekről a kérdésekről, és önök elmondhatnák a véleményüket, hogy vajon ez megfelelő-e önök szerint. Az embereket nagyon érdeklik ezek a kérdések. Az embereket nagyon érdeklik azok a kérdések, hogy vajon igaz-e, hogy a magyar kormány különböző alvilági elemekkel, az éjszakai élet császáraival, prominenseivel tart kapcsolatot. Igaz-e az, hogy ezeken a szórakozóhelyeken, amelyeket ezek az emberek üzemeltettek, valóban megfordultak fideszes politikusok, akik ott olyan dolgokat műveltek, amelyek nem éppen komoly emberekre illő dolgok és nem éppen a komoly emberek jellemzői? Ezeket mind-mind önök itt megválaszolhatták volna, de nem kívánnak ezekre a kérdésekre válaszolni, hiszen folyamatosan elbújnak ezek elől a kérdések elől.Aztán beszélhettünk volna még arról is, hogy vajon miért van az Magyarországon, hogy egy ügyészség, amely elvileg független a politikától, egy ügyészség, amelynek függetlenül kellene feltárnia minden egyes olyan bűncselekményt vagy bűncselekménygyanút, amely a tudomására jut, nem hajlandó nyomozni abban az esetben, ha politikusok, politikai pártok vagy politikához köthető események képbe kerülnek. Olyan dokumentumok láttak napvilágot az elmúlt időszakban, ahol elmondják és tanúvallomások bizonyítják azt, hogy ők igenis elmondták ezeket a dolgokat, igenis terhelő kijelentéseket tettek bizonyos politikusokra, de az ügyészséget ez nem érdekelte. Egyszerűen kinevették őket, amikor például a magyar kormány egyik miniszteréről kezdtek el beszélni, sőt, az ügyészség nem volt hajlandó leírni ennek a miniszternek a nevét sem, nem volt hajlandó beleírni az iratokba és a tanúvallomásba. Tehát nagyon-nagyon sok olyan kérdés merül fel, amelyekre önöknek válaszolniuk kellene. Nagyon sok olyan kérdés merül fel egyébként, amelyre önöknek itt kellene választ adniuk, a Parlament épületén belül. Ez a parlamentarizmus, ez a demokrácia - az, amikor önök nem veszik semmibe több mint 2 millió ember akaratát, hiszen az ellenzékre több mint 2 millió ember szavazott. Azért szavazott az ellenzékre, hogy itt, a parlamentben önökkel, a kormánnyal meg tudja vitatni az ő véleményüket. Önök semmibe vesznek több mint 2 millió embert. Szerintem szégyellhetik magukat ezért, ami itt látható most a parlamentben. [[Közbeszólások a Jobbik soraiból: Úgy van! Taps a Jobbik padsoraiban.]]
Köszönöm szépen, képviselő úr. Kérdezem tisztelettel, hogy a kormány nevében ki kíván válaszolni az elhangzottakra. [[Jelzésre:]] Tuzson Bence államtitkár úr. Parancsoljon, államtitkár úr! [[Közbeszólások a Jobbik soraiból: Halljuk! Sallai R. Benedek: Kovács Béla!]]
Elnök úr, köszönöm szépen a szót. Tisztelt Hölgyeim és Uraim! Tisztelt Országgyűlés! Amikor komoly emberekről és komoly indítványokról beszélünk, akkor valóban az is szükséges, hogy meg tudjon valamit vitatni az Országgyűlés, hogy ezek az indítványok komoly indítványok legyenek, és akik kezdeményezik ezt, azok jelen legyenek az Országgyűlés épületében [[Közbeszólások az MSZP soraiból: Mi jelen vagyunk!]] és úgy kezdjünk el tárgyalni ezekről a kérdésekről. De amikor, mondjuk, egy politikai hisztériakeltésről van szó, akkor azt gondolom [[Zaj az MSZP soraiból. Kunhalmi Ágnes: A gyűlöletkeltésről van szó?]] , a komoly embereknek nem kell e tekintetben ehhez asszisztálni. [[8.40]] Azért szeretném felhívni képviselőtársam figyelmét arra, hogy annak idején, jó néhány évvel ezelőtt Laborc Sándor volt az - aki a titkosszolgálatokat irányította -, aki egy bűnözővel leült egyeztetni, és ez a bűnöző ajánlatot tett neki a tekintetben, hogy ő hajlandó fideszes politikusokat lejáratni. [[Dr. Rétvári Bence: Így van!]] Kérem képviselőtársamat, hogy semmiképpen se működjön ilyen szempontból együtt bűnözőkkel! Bűnözők nyilatkozatairól beszél, bűnözők nyilatkozatait idézi ön! [[Közbeszólá­sok az ellenzéki padsorokból, köztük Sallai R. Benedek: Ha a kormányt idézzük, akkor is.]] Vegyük komolyan azt, amikor demokráciáról beszélünk! Bűnözök nyilatkozatait, akiket egyébként korábban [[Kunhalmi Ágnes: Csak bűnö­zők vannak a történetben.]] felbujtottak arra, hogy kormánypárti, jelenlegi kormánypárti politikusokról nyilatkozatokat tegyenek, nem lehet e tekintetben komolyan venni. [[Dr. Varga László: A politikusokat nem lehet komolyan venni!]] De azért felhívom a figyelmét arra - és különösen arra, ami az ön napirend előtti felszólalásának címében van -, hogy mi alapvetően demokraták vagyunk. [[Kunhalmi Ágnes: Leszakad a mennyezet!]] Demokraták vagyunk, ellentétben azzal a nyilatkozattal, amit éppen az önök pártelnöke tett meg 2012-ben [[Közbeszólások az ellenzéki padsorokból. Az elnök csenget.]] hiszen Vona Gábor volt az, aki úgy nyilatkozott, hogy „mi, jobbikosok nem vagyunk demokraták”; azt mondta, hogy nem demokraták a jobbikosok. [[Közbeszólások a Jobbik soraiból, köztük dr. Staudt Gábor: Nem ezt mondta!]] Tehát én azt gondolom, aki a demokrácia alapvető intézményeit támadja, az valóban nem demokrata, és azért az ügyészség mint olyan a demokrácia alapvető intézményeinek az egyike, az egyik kulcsa annak, hogy működjön Magyarországon a büntetőjog. [[Közbeszólások az ellenzéki padsorokból, köztük Bangóné Borbély Ildikó: Demokráciában! Kunhalmi Ágnes: Pártnevelde az ügyészség! Zaj. Az elnök csenget.]] És arra is szeretném felhívni a figyelmet, hogy amikor olyan ügyek vannak az önök háta mögött, mint például valóban Kovács Bélának az ügye, Kovács Béla, aki e tekintetben… [[Közbeszólások az ellenzéki padsorokból.]] Komoly ügyről beszélünk, nagyon komoly ügyről, mert az egyetlen olyan komoly kémügy, Magyarországon még ilyen nem fordult elő, hogy egy politikai párt [[Sallai R. Benedek: Kiss Szilárd se kismiska!]] hathatós támogatásával valaki egyébként Európába kimehetett, és utána egy büntetőeljárás indul ellene; ilyen azért Magyarországon még nem volt. [[Közbeszólások az ellenzéki padsorokból, köztük dr. Staudt Gábor: Újra az ügyészség…]] Komolyan kellene venni, és azt is meg kellene nézni, hogy e mögött milyen pénzek voltak [[Kunhalmi Ágnes: Milyen politikai erő.]] milyen pénzek áramlottak és hogyan áramlottak ezek a pénzek a Jobbikhoz. [[Közbeszólások az ellenzéki padsorokból. Az elnök csenget.]] Tehát felhívom az önök figyelmét, felhívom a figyelmüket arra, hogy amikor az ügyészséget támadják, akkor joggal vetődik fel a kérdés, hogy ezt azért teszik, mert önök mögött ilyen ügyek állnak. És nem ez az egyetlen ügy. Azért ne feledkezzünk meg arról sem, hogy vannak olyan ügyek önök mögött, amelyek az önök pártfinanszírozásával, akár az állami pénzekkel kapcsolatosak. Hogyan lehetséges az, hogy azok a pénzek, amelyeket az önök frakciója megkapott közpénzből, azok különös módon, különös szerződésekkel vándoroltak ki, olyan tanácsadói szerződésekkel, amelyek mögött a teljesítések sem ismertek, és különböző csatornákon, nem tudjuk pontosan, ezek a pénzek hova mentek. [[Közbeszólások az ellenzéki padsorokból, köztük Z. Kárpát Dániel: Ajaj! Sallai R. Benedek: A Nemzeti Banknál van!]] Oda kellene arra figyelni például, hogy önök között azért olyan képviselő is van, akinek az érdekeltségi körében olyan cég van és olyan cég volt, amelyik orvosokat szállított ki külföldre. Ez talán etikus, összefér egy országgyűlési munkával? Összefér egy országgyűlési frakciónak a munkájával? Önök még nem voltak kormányon Magyarországon [[Z. Kárpát Dániel: Akkor most halljuk a választ!]] és mégis az önök esetében olyan ügyek vannak a háttérben, amelyek megkérdőjelezik az önök demokrata voltát! Hát kérem, figyeljenek oda, és tegyenek rendet az önök frakciójában! Önöknek már lett volna lehetőségük arra, hogy ezeket a kérdéseket tisztázzák, és mégsem tették meg. A Jobbiknak alapvetően először a saját háza táján kell körülnézni, és a saját ügyeit kell tisztázni. Köszönöm szépen. [[Taps a kormánypártok soraiban. Közbeszólások az ellenzéki padsorokból, köztük Z. Kárpát Dániel: Köszönjük, nagy testvér! Dr. Staudt Gábor: Ezért nem fizetnek neked eleget.]]
Köszönöm szépen, államtitkár úr. A Fidesz képviselőcsoportjából napirend előtti felszólalásra jelentkezett „A terrorveszély és a migráció összefüggése Európában” címmel Kósa Lajos frakcióvezető úr. Frakcióvezető úr, öné a szó, parancsoljon! [[Közbeszólások az ellenzéki padsorokból: Kéz a kézben jár… Az elnök csenget.]]
Elnök Úr! Tisztelt Ház! Az elmúlt napok tragikus eseményei bebizonyították azt a ma már egyre nyilvánvalóbb tényt - úgy értem, hogy mindenki számára nyilvánvaló tényt -, hogy igenis szoros összefüggés van az Európát terhelő migrációs nyomás és a terrorveszély fokozódása között. [[Közbeszólások az ellenzéki padsorokból, köztük Kunhalmi Ágnes: Mi van a letelepe­dési­kötvény-tör­ténettel? Az elnök csenget.]] Az, ami Franciaországban történt, arra is rámutat, hogy a terrorizmus egészen váratlan megoldásokra is képes, és olyan helyen támad, olyan személyeken keresztül, akiknek nyilvánvalóan migrációs összefüggésük van, de rendkívül nehéz őket felderíteni, rendkívül nehéz őket azonosítani [[Bangóné Borbély Ildikó: Mi van Andy Vajnával?]] , és csak tragikusan, megrendülve nézzük a halottak százait, akik egyébként áldozatul estek ennek a terrorizmusnak. Persze sokan vannak, akik az összefüggést, a nyilvánvaló összefüggést tagadják, nemcsak Európában, hanem Magyarországon is, elsősorban a baloldalhoz köthető politikusok, hiszen Gyurcsány Ferenc, a Demokratikus Koalíció elnöke mondta azt nem olyan régen, hogy jobban kell félni a kutyapiszoktól, mint a terroristáktól; Molnár Zsolt, az MSZP képviselője, a Nemzetbiztonsági bizottság elnöke nyilatkozta azt, hogy az a legfontosabb pont, hogy a menekültkérdésnek és a terrorizmusnak lényegében semmi köze nincsen egymáshoz; vagy Tóbiás József mondta azt nem olyan régen, hogy kérdéses, hogy mennyire függ össze a terrorizmus veszélye a bevándorlással, ugyanis a Szocialista Párt kétkedik abban, hogy itt összefüggés lenne. Nyilvánvaló, hogy a halottak százai ékesen bizonyítják azt tragikus módon, hogy itt igenis rendkívül szoros összefüggés van, és az is teljesen nyilvánvaló, hogy Magyarországnak is van egyébként a terrorista fenyegetés elhárítása kapcsán komoly felelőssége és teendője, mint egyébként minden európai országnak. [[Gúr Nándor: Lebegjen a szeme előtt a letelepedési kötvény!]] Éppen ettől a felelősségtől vezettetve szavazta meg a parlament azt a törvénycsomagot, ami egyébként a migrációs helyzet újszerű jogi kezelésére ad lehetőséget. Ez július 5-étől lépett hatályba, és nyugodtan mondhatom, a parlament Honvédelmi és rendészeti bizottsága személyesen győződött meg arról, hogy valóban fordulatot hozott ez a törvénycsomag a migrációs hullám kezelésében, mert kihelyezett ülést tartottunk Röszkén, meggyőződhettünk, hogy július 5-étől lényegében azok a kiskapuk is lezáródtak, amelyek egyébként azért maradtak nyitva, mert az európai uniós szabályozás egész egyszerűen nem hagyta, hogy Magyarország ezeket bezárja. Ma kijelenthető, hogy a déli határon egyetlenegy ember sem tud illegálisan átlépni. A július 5-ei szabályváltozás után az a helyzet, hogy ha valakik illegálisan lépik át a határt, akkor a magyar hatóságok, messzemenőkig betartva minden emberi jogi szempontot, visszakísérik őket a határ túloldalára, és megmutatják nekik, hogy hol lehet legálisan a menekültügyi kérelmüket beadni. [[Kunhalmi Ágnes: Harci kutyákkal haraptatják le a gyerekek orrát! Miről beszél?]] Külön kitüntetett figyelemmel kezelik a magyar hatóságok az úgynevezett érzékeny csoportokat - felügyelet nélkül utazó gyerekek, kisgyerekes családok, idősek, betegek, elesettek -, őket egyébként előresorolják a migrációs jogszabályok érvényesítésénél. [[Kunhalmi Ágnes: Embertelenül bántok mindenkivel, ott vannak a képek! Az elnök csenget.]] Hozzáteszem, az is kiderült, hogy a hozzánk érkezők 95 százaléka egész egyszerűen rosszhiszemű. Teljesen nyilvánvaló, hogy tudatosan sérti meg a törvényeket, és nem működik együtt a hatóságokkal, magát nem igazolja. A 70 százalékuk korábban más országban már beadott menekültstátusz iránti kérelmet, tehát nem jogosult itt beadni, és ezt ő is tudja, mert az ottani nyilvántartásba vételkor ezeket az információkat velük közlik; egyébként maguktól is tudják. Az is teljesen nyilvánvaló, hogy 95 százalékuk hamis adatokat ad meg magáról, és ezért ilyen nehéz az eljárás. Egy-egy azonosítás csak a beszélgetések alapján 4-5-6 órát vesz igénybe, szinkrontolmács, adott esetben videós szinkrontolmács segítségével, mert nem hajlandók önmagukról valós adatokat közölni. Ezzel együtt a magyar rendszer olyan mértékben példásan működik, hogy a svéd és a finn társhatóságok, amelyek szintén megnézték a tranzitzónák működését, mondták azt [[Az elnök a csengő megkocogtatásával jelzi az időkeret leteltét.]] hogy példaértékű a magyar eljárás, és így kellene Európában mindenütt eljárni. Köszönet érte a rendőröknek, határőröknek, katonáknak, a Bevándorlási Hivatal munkatársainak, mindenkinek, aki Európa és a mi biztonságunk felett őrködik. Köszönöm szépen. [[Taps a kormánypártok soraiban.]]
Köszönöm szépen, frakcióvezető úr. Megkérdezem, a kormány nevében kíván-e valaki válaszolni. [[Jelzésre:]] Igen, megadom a szót Pogácsás Tibor államtitkár úrnak. Parancsoljon, államtitkár úr! [[Pogácsás Tibor: Egy kézi mikrofont kérnék!]] Technikai probléma feloldására kézi mikrofont kérek az államtitkár úrnak. [[Pogácsás Tibor elé kézi mikrofont tesznek.]] [[8.50]]
Köszönöm szépen a szót, elnök úr. Tisztelt Országgyűlés! Tisztelt Ház! Azt gondolom, mindenekelőtt az együttérzésünket fejezzük ki mindazokkal, akik a terrortámadásban sérültek, mindazoknak a hozzátartozóival, akik a terrortámadások áldozataiként elhunytak. Egy-egy terrortámadás az egész világot megrázza, különösen akkor, ha ez közel van hozzánk. Az Európai Unió területén 2015 ősze óta a mindennapok részévé vált a fenyegetettség, a mindennapok részévé vált az, hogy terrortámadás érheti az Európai Unió polgárait. Nem igazolható az erőszakos cselekedet, sosem igazolható egyetlen erőszakos cselekedet sem, akkor sem, ha azt bármiféle ideológiához kötik. Nem menthetők fel a terroristák és nem menthetők fel azok, akik őket hadba küldik. De ugyanakkor nyilvánvalóan meg kell azt vizsgálnunk, mi lehet az oka annak, hogy Európa a terrorizmus célpontjává vált, és mi lehet az oka annak, hogy ilyen nagyszámú áldozatokkal járó terrorcselekmények történtek az elmúlt időszakban. Ki kell mondanunk azt, hogy 2015 után nyilvánvalóvá vált, hogy Brüsszel az európai radikális iszlám melegágya. Közel van azokhoz a nagyvárosokhoz, azokhoz az országokhoz, ahol nagyszámú bevándorló él, és ma már egyértelmű, hogy Nyugat-Európában a nagyszámú iszlám közösségek nem voltak képesek az elmúlt években, évtizedekben integrálódni [[Kunhalmi Ágnes: Az Iszlám Állam nem zavarja államtitkár urat? Ez egy terrorszervezet.]] , nem voltak képesek az országok társadalmi rendjébe beilleszkedni, párhuzamos társadalmakként, párhuzamos, szinte miniállamokként működnek ezekben az országokban. A bevándorlás mindezeket a folyamatokat erősíti, és rámutat arra a régi ismeretre, hogy a bevándorlás, a migráció ezeket a párhuzamos társadalmakat erősítheti, és az újonnan érkezők is, erősítve egyébként a régi bevándorlóknak sok esetben a gyermekeit, unokáit, akik a társadalom veszteseinek érzik magukat, eltolják, elmozdítják a radikalizmus, az iszlám radikalizmus irányába. A terrortámadások rámutattak arra, hogy az európai titkosszolgálatok együttműködését erősíteni kell. Nem megfelelő vagy nem volt megfelelő az az együttműködés, amely a titkosszolgálatok között rendben van, illetve működik. [[Kunhalmi Ágnes: Politikai bizalom is kellene, meg politikai tőke.]] Olyan adatokat nem vettek figyelembe vagy nem vettek komolyan, amelyek alapján támadásokra lehetetett volna következtetni. Mindenképpen ki kell térni arra, hogy az Európa területén itt élő másod-, harmadgenerációs bevándorlók utódai, leszármazottai radikalizálódnak, ki kell térni arra, hogy ők Franciaországban, Németországban a társadalom veszteseinek érzik magukat, nem tudnak és nem is akarnak a társadalommal együtt élni. A menekülthullámmal szintén terroristák érkezhetnek Európába és érkeznek Európába, ezt minden nagy titkosszolgálat, minden állam megerősíti, éppen ezért nagyon fontos az, hogy Európának végre megfelelő módon kell kezelnie határainak a védelmét. Magyarország a migrációs hullám kezdetén, a kezdetek kezdetén kifejezte azt, és igyekezett és meg is valósította azt, hogy a határait, így Európa határait is az egyezményeknek, a szabályoknak megfelelően megvédje. Meggyőződésünk az, hogy az Európai Unióba irányuló migrációs hullám csak az Európai Unió határainak megvédésével, a migránsok határon kívül tartásával valósítható meg. [[Korózs Lajos: Akkor mit írt alá Orbán Viktor Brüsszelben?]] Magyarország ma is ezt a folyamatot végzi, akkor is, amikor ezt Görögország vagy az Európai Unió frontországai nem tudják megtenni. Az Országgyűlés által elfogadott jogszabályok lehetővé teszik azt, hogy megvédje a magyar rendőrség, a határőrizet a magyar határokat, lehetővé tettük azt, hogy a 8 kilométeres körzetben elfogott határsértőket visszavigyük a határhoz, és ők ott, egyébként legális úton, szabályosan beadhassák a menekültkérelmüket. Éppen ezért érdekes az, hogy a bevándorlók döntő többsége tudja, hogy egyébként ők nem jogosultak a menekültkérelem beadására. Nyilvánvaló ez abból is, hogy a 23 628 menedékkérelmet benyújtóból most a nyitott befogadóállomásokon [[Az elnök a csengő megkocogtatásával jelzi az időkeret leteltét.]] 606 főt, menekültügyi őrizetben 714 főt és idegenrendészeti őrizetben 341 főt tartunk [[Kunhalmi Ágnes: Öljék meg őket vagy lőjék le őket!]] ugyanakkor a többiek igyekeznek az országot elhagyni és nyugat felé távozni. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Mivelhogy kézi mikrofont használt államtitkár úr, így az én kötelességem nézni az időt, és mivel 49.40-kor kezdte el, értelemszerűen az 5 perc 54.40-kor járt le, én ennek megfelelően csöngettem. Figyeltem az idő múlását is. Köszönöm szépen megértésüket. Tisztelt Országgyűlés! Tisztelt Képviselőtársaim! A napirend előtti felszólalások végére értünk. [[Dr. Szakács László: Hol vannak a kormánypártok?]] Bejelentem, hogy Szabó Timea és további 46 képviselő a szükséges számú támogató aláírás benyújtásával az Országgyűlésről szóló 2012. évi XXXVI. törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte a Városliget megújításáról és fejlesztéséről szóló 2013. évi CCXLII. törvény hatályon kívül helyezéséről, valamint a 2006. évi, nemzetgazdasági szempontból kiemelt jelentőségű beruházások megvalósításáról szóló törvény módosításáról szóló T/11328. számú előterjesztés megtárgyalása érdekében. [[Dr. Rétvári Bence: Hol az indítványozó?]] bekezdésében foglaltak alapján az Országgyűlés rendkívüli ülésének összehívását kezdeményezte a Városliget megújításáról és fejlesztéséről szóló 2013. évi CCXLII. törvény hatályon kívül helyezéséről, valamint a 2006. évi, nemzetgazdasági szempontból kiemelt jelentőségű beruházások megvalósításáról szóló törvény módosításáról szóló T/11328. számú előterjesztés megtárgyalása érdekében. (Dr. Rétvári Bence: Hol az indítványozó?) Tisztelt Országgyűlés! Bejelentem, hogy Áder János köztársasági elnök úr államtitkárok megbízatása alóli felmentéséről szóló átiratát megküldte az Országgyűlésnek. Felkérem Szűcs Lajos jegyző urat, hogy ismertesse a köztársasági elnök úr átiratát. Parancsoljon, jegyző úr!
„Kövér László úr, az Országgyűlés elnöke részére, Budapest. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja és a központi államigazgatási szervekről, valamint a kormány tagjai és az államtitkárok jogállásáról szóló 2010. évi XLIII. törvény 55. §-a alapján a miniszterelnök javaslatára L. Simon Lászlót, a Miniszterelnökség államtitkárát megbízatása alól 2016. július 6-ai hatállyal felmentettem. Budapest, 2016. július 5. Üdvözlettel: Áder János.” [[Bangóné Borbély Ildikó: Végre!]] bekezdés j) pontja és a központi államigazgatási szervekről, valamint a kormány tagjai és az államtitkárok jogállásáról szóló 2010. évi XLIII. törvény 55. §-a alapján a miniszterelnök javaslatára L. Simon Lászlót, a Miniszterelnökség államtitkárát megbízatása alól 2016. július 6-ai hatállyal felmentettem. Budapest, 2016. július 5. Üdvözlettel: Áder János.” (Bangóné Borbély Ildikó: Végre!) „Kövér László úr, az Országgyűlés elnöke részére, Budapest. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja és a központi államigazgatási szervekről, valamint a kormány tagjai és az államtitkárok jogállásáról szóló 2010. évi XLIII. törvény 55. §-a alapján a miniszterelnök javaslatára Németh Lászlónét, a Miniszterelnökség államtitkárát megbízatása alól 2016. július 7-ei hatállyal felmentettem. Budapest, 2016. július 6. Üdvözlettel: Áder János.”
Köszönöm szépen, jegyző úr. Tisztelt Országgyűlés! Képviselőtársaim! Bejelentem, hogy a Magyar Szocialista Párt országgyűlési képviselőcsoportja Tóth Bertalan képviselő urat frakcióvezetőnek, Burány Sándor, Szakács László, Varga László, Tóth Csaba és Velez Árpád urakat pedig frakcióvezető-helyettesnek megválasztotta. A képviselő uraknak gratulálok megválasztásukhoz, és sok sikert kívánok munkájukhoz. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadja-e a napirendi ajánlást. Kérem, kézfelemeléssel szavazzanak! [[Szavazás.]] Köszönöm szépen. [[Közbeszólások az MSZP soraiból: Látható többség.]] Tisztelt Képviselőtársaim! A monitorom jelzi a jelen lévő képviselők által a szavazógépbe behelyezett kártyák számát. Ez összesen… [[Közbeszólások az MSZP padsoraiból.]] Megengedik, hogy elmondjam? [[Zaj az MSZP soraiban.]] Képviselő Urak! Meg kell önöket választatni az Országgyűlés elnökének, és akkor utána önök vezetik az ülést, de tegyék már lehetővé, hogy a Házszabály előírásainak megfelelően elmondjam mindazt, amit a Házszabály ezzel kapcsolatban tartalmaz! A behelyezett kártyák szerint összesen 43-an vagyunk jelen, tehát az Országgyűlés… [[Bangóné Borbély Ildikó: A többitől meg kell vonni a fizetést!]] Nem, 47-en adták be a rendkívüli ülésre a javaslatot, de összesen most csak 43-an vagyunk jelen. [[Dr. Rétvári Bence: Nincs itt még az indítványozó se. Közbeszólás az MSZP soraiból.]] Képviselő úr! A képviselő úr jegyző, és az Országgyűlés jegyzőjétől elvárható, hogy komolyan vegyen részt az ülésen. [[Derültség az ellenzéki pártok soraiban.]] Tehát az Országgyűlés nem határozatképes. [[9.00]] Annak érdekében, hogy a hiányzó képviselők listáját elkészíttessem és kifüggesztessem, most arra kérem önöket, hogy ismételjük meg ezt a szavazást gépi úton. Kérdezem a tisztelt Országgyűlést, elfogadják-e… [[Jelzésre:]] Megvárom, amíg beteszik a kártyát, mert így valóban változhat a jelen lévő képviselők száma. [[Heringes Anita: Szünetet nem rendelünk el?]] Kérem, ellenőrizzék, hogy kártyájukat megfelelően elhelyezték-e a szavazógépekben! [[Megtörténik.]] Tehát kérdezem a tisztelt Országgyűlést, elfogadja-e az elnöki jogkörben előterjesztett napirendi javaslatot. Kérem, a szavazatszámláló gép alkalmazásával szavazzanak! [[Szavazás.]] Megállapítom, hogy a napirend elfogadása során 36 igen és 7 nem szavazat volt, így ennek alapján megállapítom, hogy az Országgyűlés nem határozatképes. A Házszabály vonatkozó rendelkezése alapján elfogadott napirendi javaslat hiányában a napirend egyetlen pontja sem tárgyalható. A határozati házszabály 14. § (2) bekezdésének megfelelően pedig az iménti szavazás alapján elkészíttetem a hiányzó képviselők névsorát és kifüggesztjük azt, illetve a honlapon megjelentetjük. Tájékoztatom önöket, hogy az Országgyűlés következő ülésére várhatóan 2016 szeptemberében kerül sor. Megköszönöm valamennyiük jelenlétét, az ülést bezárom. Szép nyarat, jó pihenést kívánok valamennyiüknek! [[Az ülés 9 óra 2 perckor ért véget.]]